CELEX: 52012PC0712
Language: hu
Date: 2012-11-29
Title: Javaslat AZ EURÓPAI PARLAMENT ÉS A TANÁCS RENDELETE a 966/2012/EU, Euratom rendeletnek az európai politikai pártok finanszírozása tekintetében történő módosításáról

|
			
		
		
		52012PC0712
		
			Javaslat AZ EURÓPAI PARLAMENT ÉS A TANÁCS RENDELETE a 966/2012/EU, Euratom rendeletnek az európai politikai pártok finanszírozása tekintetében történő módosításáról /* COM/2012/0712 final - 2012/0336 (COD) */
			
				
		
		
			
			   	INDOKOLÁS
1.           A JAVASLAT HÁTTERE
A jelenlegi 2004/2003/EK rendelet[1] helyébe lépő, az európai
politikai pártok és az európai politikai alapítványok alapszabályáról és
finanszírozásáról szóló európai parlamenti és tanácsi rendeletre vonatkozó
bizottsági javaslatban[2]
javasolt változtatások figyelembevétele érdekében módosítani kell a
költségvetési rendeletet[3].
Az Európai Unió működéséről szóló szerződés (EUMSZ) 224.
cikkének alkalmazásában a 2004/2003/EK rendelet helyébe lépő rendelet
tervezete új szabályokat tartalmaz egyebek mellett az európai szintű
politikai pártok és politikai alapítványok finanszírozására vonatkozóan. E
szabályok csak akkor lehetnek hatékonyak, ha őket a költségvetési
rendeletben foglalt, megfelelő pénzügyi szabályok kísérik.
A Bizottság javasolja egy új, „Az európai
politikai pártoknak juttatott hozzájárulások” cím bevezetését a költségvetési
rendelet második részének végén („Különös rendelkezések”), közvetlenül a
harmadik rész előtt („Záró rendelkezések”).
A javasolt új címre vonatkozóan a Bizottság
jelenleg nem tervezi az EUMSZ 290. cikkén alapuló felhatalmazáson alapuló jogi
aktus elfogadását.
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
A javaslat az európai politikai pártok
finanszírozására vonatkozó EP-állásfoglalást követi (a Giannaku-jelentés)[4], amely szerint a szerzett
tapasztalatok fényében az európai politikai pártok és az európai politikai
alapítványok finanszírozása számos ponton javításra szorul. Az állásfoglalás
mindenekelőtt a vissza nem térítendő támogatások rendszerének
megszüntetésére, valamint a költségvetési rendeleten belül új finanszírozási
eszköz létrehozására szólít fel, mely kizárólag az európai pártok és alapítványok
finanszírozására összpontosít és melyet erre a feladatra dolgoztak ki.
Alapos elemzést követően az a javaslat
született, hogy a politikai pártokat az ebben a javaslattervezetben leírtak
alapján egy új eszköz (hozzájárulások) révén kell finanszírozni, nem pedig a
jelenlegi gyakorlat szerinti működési támogatás révén.
Az európai politikai alapítványokat
illetően az a vélemény alakult ki, hogy azokat továbbra is működési
támogatásban kell részesíteni. Az Európai Parlament arra irányuló kérése, hogy
az európai politikai alapítványokat is zárják ki a vissza nem térítendő támogatások
rendszeréből, nem indokolt, mivel az európai politikai pártok
jellemzői nem azonosak az európai politikai alapítványok
jellemzőivel. Ezenkívül az Európai Parlament által felvetett aggályok nagy
része – amely ezen alapítványoknak a jelenlegi 1605/2002/EK költségvetési
rendelet[5]
keretében tapasztalt nehézségeire vonatkozik – eloszlik a költségvetési
rendelet alkalmazásával, és ezáltal az egyedi eltérések biztosítására sem lesz
szükség. Ez különösen érvényes arra a lehetőségre, hogy az alapítványok
biztosítéknyújtás nélkül megkaphatják az előfinanszírozás teljes összegét,
és pénzügyi tartalékot képezhetnek saját forrásaikból, mivel az ezen
tartalékokba befizetett összegeket nem veszik figyelembe a nonprofitelv
betartásának ellenőrzésekor.
Az európai politikai pártoknak juttatott
hozzájárulások a vissza nem térítendő támogatások rendszeréhez hasonló
modellen alapulnak, de az alábbiakban részletezett sajátosságokkal.
A Bizottság konzultált továbbá az érintett
érdekeltekkel is (az európai szintű politikai pártok és alapítványok
képviselői, nemzeti és tudományos szakértők stb.).
Végezetül megjegyzendő, hogy ez a
javaslat korábban a Bizottság munkadokumentumaként[6] az európai politikai pártok és
az európai politikai alapítványok alapszabályáról és finanszírozásáról szóló
rendeletre irányuló bizottsági javaslatot kísérte.
3.           A JAVASLAT JOGI ELEMEI
3.1.        Új cím a költségvetési
rendeletben: „Az európai politikai pártoknak juttatott hozzájárulások”
A javaslat új VIII. címet hoz létre a
költségvetési rendelet második részében az európai politikai pártoknak
juttatott hozzájárulásokra vonatkozóan, és hatályon kívül helyezi az európai
politikai pártokra vonatkozó különös rendelkezéseket, melyeket jelenleg az
első rész VI. címe (Vissza nem térítendő támogatások) tartalmaz.
3.2.        Jelentősebb változások a
jelenlegi támogatási rendszerhez képest
Ez a javaslat a következő új elemeket
vezeti be:
3.2.1.     Az „éves munkaprogram”
benyújtására vonatkozó követelmény megszüntetése
A fent említett
Giannaku-jelentés 18. pontja az európai politikai pártok „éves
munkaprogramjának” benyújtására vonatkozó követelmény megszüntetésére szólít
fel, és rámutat, hogy ez az előfeltétel a politikai pártok esetében nem
helyénvaló, és egyik uniós tagállam jogrendszerében sem létezik ilyen
követelmény.
Egy politikai párt
tevékenysége sokkal nagyobb rugalmasságot és az éppen zajló eseményekre való
gyorsabb reagálást követel meg annál, mint amit a vissza nem térítendő
támogatások rendszere előír, amely a finanszírozás igénylésekor éves
munkaprogram és ideiglenes költségvetés bemutatását követeli meg.
A hozzájárulásokat
ezért éves munkaprogramok vagy becsült működési költségvetések nélkül
kellene nyújtani.
3.2.2.     Jogosultsági feltételek bevezetése
A politikai pártok
finanszírozására vonatkozó jogosultsági feltételek bevezetésére az európai
politikai pártok és az európai politikai alapítványok alapszabályáról és
finanszírozásáról szóló rendeletjavaslatban került sor. A gyakorlatban az
engedélyezésre jogosult tisztviselőnek az európai politikai pártok
nyilvántartásából (amelyet az Európai Parlamentben hoztak létre) kell majd
közvetlenül lekérnie azokat az igazolásokat, amelyek alátámasztják, hogy az
adott európai politikai pártot megfelelően nyilvántartásba vették,
valamint, hogy teljesíti a rá vonatkozó kötelezettségeket (pl. elszámolások
bemutatása), továbbá nem függesztették fel tevékenységét, illetve nem áll
semmilyen, a fentiekben említett rendeletjavaslatban meghatározott
közigazgatási szankció hatálya alatt.
3.2.3.     A kiválasztási feltételek
megszüntetése
Az új cím nem
állapít meg kiválasztási feltételeket, mivel az európai politikai pártok
polgárok képviseletét biztosító pénzügyi és működési képességeinek
ellenőrzése kevés haszonnal járna, különösen mivel nem kerül sor éves
munkaprogram vagy becsült költségvetés benyújtására.
3.2.4.     A jogszabályi kötelezettségek
ellenőrzése
Egy újonnan
bevezetett rendelkezés kifejezetten előírja, hogy a hozzájárulás
folyósításának pénzügyi évében az európai politikai pártokat nem törölhetik a
nyilvántartásból, és nem állhatnak közigazgatási szankció hatálya alatt. Ilyen
esetekben a kapott hozzájárulás csökkentésére vagy felfüggesztésére és a
kifizetett előfinanszírozás visszafizettetésére kerül sor.
Az engedélyezésre
jogosult tisztviselőnek erre vonatkozó igazolást kell kérnie az EP
nyilvántartásából az egyenleg kifizetése előtt.
3.2.5.     Nem a tevékenységek, hanem a
kiadások ellenőrzése
A munkaprogram és
a becsült költségvetés benyújtását előíró, vissza nem térítendő
támogatások jelenlegi rendszerétől való eltérés nem értelmezhető úgy,
hogy a politikai pártok szabad kezet kapnak az uniós forrásokkal való
visszaéléshez. A pénzügyi támogatást éves munkaprogram és a becsült
működési költségvetés nélkül kell nyújtani, azonban az európai politikai
pártoknak utólag igazolniuk kell az uniós források körültekintő
felhasználását.
Az engedélyezésre
jogosult tisztviselőnek mindenekelőtt azt kell ellenőriznie,
hogy az uniós forrásokat a hozzájárulás-igénylési felhívásban leírt
visszatéríthető kiadások kifizetésére használták-e fel az ebben a
rendeletben megállapított határidőkön belül. Ez a megoldás
leegyszerűsíti a hozzájárulások iránti kérelmet, mivel nem jár éves
munkaprogramok vagy becsült költségvetések benyújtásával, és lehetővé
teszi a politikai pártok számára, hogy tevékenységüket szabadon végezzék, és év
közben módosítsák.
3.2.6.     Az uniós források
felhasználására vonatkozó határidők
A
Giannaku-jelentés 24. pontja sürgeti a „tartalékképzésére és a források
átvitelére” vonatkozó lehetőség biztosítását. Az új cím nem akadályozza az
európai politikai pártokat abban, hogy saját forrásaikból tartalékot
képezzenek. Ezenkívül az európai politikai pártoknak némi rugalmassággal kell
rendelkezniük az odaítélt uniós források felhasználására vonatkozó
határidőkkel kapcsolatban. Az a kötelezettség, hogy e forrásokat az
odaítélés szerinti pénzügyi évben kell felhasználni, nehezen egyeztethető
össze az európai politikai pártok azon igényével, hogy forrásaikat a választási
ciklushoz hangolják.
Az el nem költött
uniós forrásokat azonban ésszerű időn belül fel kell használni. Az
európai politikai pártoknak juttatott hozzájárulásokat ezért két éven belül fel
kell használni a visszatéríthető kiadások fedezésére, azon pénzügyi évet
követően, amelyre vonatkozóan odaítélték azokat (n+2). Az ezen
időpont után fel nem használt forrásokat az engedélyezésre jogosult
tisztviselő visszafizetteti.
3.2.7.     Társfinanszírozás
Az európai politikai pártok finanszírozásának
a(z) xx/xxxx rendeletben meghatározott, társfinanszírozásra vonatkozó elvet
kell követnie, azon – előzőekben említett – lehetőség sérelme
nélkül, miszerint az uniós hozzájárulás fel nem használt részét
visszatéríthető kiadásokra lehet fordítani a hozzájárulás odaítélését
követő két pénzügyi éven belül.
3.2.8.     Finanszírozási módszerek
A vissza nem térítendő támogatásokhoz
hasonlóan a hozzájárulásokat a felmerült kiadások bizonyos százalékának
visszatérítése révén vagy előre meghatározott egyösszegű átalányok,
egységköltségek és átalányok rendszerének keretében lehet kifizetni.
3.2.9.     100 %-os előfinanszírozás
A hozzájárulásokat az összeg 100%-át
fedező, egyetlen előfinanszírozási kifizetésben kell folyósítani,
kivéve ha az engedélyezésre jogosult tisztviselő megfelelően alátámasztott
indokkal másképp határoz.
3.2.10.   Előfinanszírozási kamat
A költségvetési rendelet 5. cikkétől
eltérően az európai politikai pártoknak nyújtott előfinanszírozási
összegekből származó kamatokat a visszatéríthető kiadások fizetésére
kell felhasználni az elkövetkező két pénzügyi éven belül.
3.2.11.   A szankciók és
ellenőrzések rendszere
A vissza nem térítendő támogatásokhoz
hasonlóan az új címnek általános rendelkezéseket kell tartalmazni az EP, az
OLAF és a Számvevőszék által gyakorolt ellenőrzésre vonatkozóan. A
címnek a szankciók (közigazgatási és pénzügyi szankciók) ugyanolyan rendszerét
kell tartalmazni, mint ami a vissza nem térítendő támogatások
kedvezményezettjeire vonatkozik.
4.           KÖLTSÉGVETÉSI VONZATOK
A költségvetési rendelet előirányzott
módosításának nincsenek költségvetési hatásai.
2012/0336 (COD)
Javaslat
AZ EURÓPAI PARLAMENT ÉS A TANÁCS
RENDELETE
a 966/2012/EU, Euratom rendeletnek az európai
politikai pártok finanszírozása tekintetében történő módosításáról
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 322. cikkére,
összefüggésben az Európai Atomenergia-közösséget létrehozó szerződéssel és
különösen annak 106a. cikkével,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően,
tekintettel a Számvevőszék véleményére[7],
rendes jogalkotási eljárás keretében,
mivel:
(1)       Az európai szintű
politikai pártok az Unión belüli integráció fontos tényezői.
(2)       Az Európai Unióról szóló
szerződés 10. cikke, valamint az Európai Unió Alapjogi Chartája 12. cikke
(2) bekezdése megállapítja: az európai szintű politikai pártok
hozzájárulnak az európai politikai tudatosság kialakításához és az uniós
polgárok politikai akaratának kinyilvánításához.
(3)       2003. november 4-én az
Európai Parlament és a Tanács elfogadta az európai szintű politikai
pártokra irányadó előírásokról és finanszírozásuk szabályairól szóló 2004/2003/EK
rendeletet[8].
(4)       Az európai szintű
politikai pártokra irányadó előírásokról és finanszírozásuk szabályairól
szóló 2004/2003/EK rendelet alkalmazásáról szóló, 2011. április 6-i
állásfoglalásában[9]
az Európai Parlament a szerzett tapasztalatok alapján számos módosítást
javasolt az európai politikai pártok és az európai politikai alapítványok
finanszírozására vonatkozóan.
(5)       […]-án/-én az Európai
Parlament és a Tanács elfogadta a 2004/2003/EK rendelet helyébe lépő, az
európai politikai pártok és az európai politikai alapítványok alapszabályáról
és finanszírozásáról szóló …/…/EU rendeletet[10].
A rendelet új szabályokat állapít meg többek között az európai szintű
politikai pártok és politikai alapítványok finanszírozására vonatkozóan,
különösen a finanszírozási feltételek, a finanszírozás módja és elosztása, az
adományok és hozzájárulások, az európai parlamenti választási kampányok
finanszírozása, az ésszerű kiadások, a finanszírozási tilalom, a
számvitel, a végrehajtás és ellenőrzés, a szankciók és az átláthatóság
tekintetében.
(6)       Az Unió általános
költségvetésére alkalmazandó pénzügyi szabályokról szóló, 2012. október 25-i 966/2012/EU,
Euratom európai parlamenti és tanácsi rendeletnek[11] (a továbbiakban: költségvetési
rendelet) szabályokat kell tartalmaznia az Európai Parlament európai politikai
pártoknak juttatott hozzájárulásairól. Ezen szabályoknak lehetővé kell
tenniük, hogy az európai szintű politikai pártok nagyobb rugalmassággal
rendelkezzenek az említett hozzájárulások felhasználására vonatkozó
határidők tekintetében, mivel tevékenységük természete ezt kívánja meg.
(7)       A költségvetési rendelet 125.
cikkének (6) bekezdése szerinti pénzügyi támogatási rendszer, melynek keretében
az európai politikai pártoknak működési támogatást nyújtanak, nem felel
meg e pártok sajátos igényeinek, különösen az éves munkaprogram és egy becsült
működési költségvetés benyújtásának kötelezettsége vonatkozásában, ilyen
előírás ugyanis nem létezik a tagállamok jogszabályaiban. Az európai
politikai pártoknak nyújtott pénzügyi támogatásnak ezért egy egyedi
hozzájárulás formáját kell öltenie, azért, hogy megfeleljen az európai
politikai pártok sajátos igényeinek.
(8)       A pénzügyi támogatást éves
munkaprogram és becsült működési költségvetés nélkül nyújtják, azonban az
európai politikai pártoknak utólag igazolniuk kell az uniós források
körültekintő felhasználását. Az engedélyezésre jogosult
tisztviselőnek mindenekelőtt azt kell ellenőriznie, hogy a
forrásokat a hozzájárulás-igénylési felhívásban leírt visszatéríthető
kiadások kifizetésére használták-e fel az e rendeletben megállapított
határidőkön belül. Az európai politikai pártoknak juttatott
hozzájárulásokat azon pénzügyi évet követő két éven belül kell elkölteni
(n+2), amelyre vonatkozóan azokat odaítélték; az ezen időpont után el nem
költött forrásokat az engedélyezésre jogosult tisztviselő visszafizetteti.
(9)       Az európai politikai pártok
működési költségeinek finanszírozására nyújtott uniós forrásokat a(z)
…/…/EU rendeletben meghatározott céloktól eltérő célokra nem lehet
felhasználni, különösen nem olyan más intézmények közvetlen vagy közvetett
finanszírozására, mint a nemzeti politikai pártok. A hozzájárulásokat az
európai politikai pártoknak a jelenlegi és jövőbeli kiadások bizonyos
százalékának kifizetésére kell használniuk, nem pedig a hozzájárulás iránti
kérelmük benyújtása előtt felmerült kiadások vagy adósságok kifizetésére.
(10)     A hozzájárulások odaítélését
is egyszerűsíteni kell (különösen a kiválasztási feltételek megszüntetése
révén), és hozzá kell igazítani azt az európai politikai pártok
sajátosságaihoz, ezért főszabályként 100%-os előfinanszírozást kell
meghatározni, vagy egyösszegű átalányokat, átalányfinanszírozást és
egységköltség alapú finanszírozást lehet alkalmazni.
(11)     Az uniós költségvetésből
származó hozzájárulásokat csökkenteni kell vagy meg kell szüntetni abban az
esetben, ha az európai politikai párt megszegi a(z) …/…./EU rendeletben
meghatározott kötelezettségeket.
(12)     A költségvetési rendeleten és
a(z) .../.../EU rendeleten alapuló, ugyanazon intézmény által kiszabandó
szankciókat koherens módon és a „non bis in idem” elv tiszteletben
tartásával kell megállapítani. A(z) …/…/EU rendelettel összhangban a
költségvetési rendeletben előírt közigazgatási és/vagy pénzügyi szankciók
nem alkalmazandók azon esetek valamelyikében, amelyre vonatkozóan a(z) …/…/EU
rendelet alapján már kiszabtak szankciókat.
(13)     A költségvetési rendeletet
ezért ennek megfelelően módosítani kell:
ELFOGADTA EZT A RENDELETET:
1. cikk
A 966/2012/EU, Euratom rendelet a
következőképpen módosul:
(1)          A második rész a következő, VIII.
címmel egészül ki:
„VIII. CÍM
AZ EURÓPAI POLITIKAI PÁRTOKNAK JUTTATOTT HOZZÁJÁRULÁSOK
204a. cikk
Általános rendelkezések
(1)          E rendelet alkalmazásában az európai
politikai pártok a(z) …./…./EU európai parlamenti és tanácsi rendelettel
összhangban létrehozott és nyilvántartásba vett szervezetek(*).
(2)          A költségvetésből közvetlen
pénzügyi hozzájárulás nyújtható az európai politikai pártok számára azzal a
céllal, hogy elősegítsék az európai politikai tudatosság kialakítását és
az uniós polgárok politikai akaratának kinyilvánítását.
204b. cikk
Elvek
(1)          A hozzájárulásokat csak az európai
politikai párt céljaihoz közvetlenül kapcsolódó működési költségek
bizonyos százalékának visszatérítéséhez lehet felhasználni. A hozzájárulásokat
nem lehet közvetlen vagy közvetett módon az európai politikai párt bármely
tagjának vagy alkalmazottjának készpénzben vagy természetben történő
személyes előnyszerzésére felhasználni.
(2)          A hozzájárulásokat nem lehet
harmadik felek, különösen nemzeti politikai pártok vagy európai, illetve
nemzeti szintű politikai alapítványok tevékenységeinek finanszírozására
fordítani, öltse az vissza nem térítendő támogatások, adományok, kölcsönök
vagy hasonló megállapodások formáját.
(3)          A hozzájárulásoknak meg kell
felelniük az átláthatóság és az egyenlő bánásmód elvének a(z) …./…/EU
rendeletben megállapított feltételeknek megfelelően.
(4)          A hozzájárulásokat az Európai
Parlament ítéli oda éves alapon, és azokat a 35. cikk (2) bekezdésének
megfelelően közzé kell tenni.
(5)          A hozzájárulásban részesülő
európai politikai pártok ugyanazon célokra nem kaphatnak egyéb forrásokat a
költségvetésből. Egyetlen költségtétel sem finanszírozható kétszer a
költségvetésből.
204c. cikk
Költségvetési vonatkozások
A hozzájárulásokat a költségvetés Európai
Parlamentre vonatkozó szakaszából fizetik ki.
204d. cikk
Hozzájárulás-igénylési felhívás
(1)          A hozzájárulásokat évenkénti,
legalább az Európai Parlament honlapján közzétett hozzájárulás-igénylési
felhívás keretében ítélik oda.
(2)          Egy adott európai politikai párt
évente csak egy hozzájárulásban részesülhet.
(3)          Bármely európai politikai párt csak
akkor kaphat hozzájárulást, ha a hozzájárulás-igénylési felhívásban
meghatározott feltételek alapján finanszírozást kér.
(4)          A hozzájárulás-igénylési felhívás
meghatározza a kérelmező által teljesítendő jogosultsági
feltételeket, valamint a kizárásra vonatkozó feltételeket.
(5)          A hozzájárulás-igénylési felhívás
legalább a hozzájárulás révén visszatéríthető kiadások jellegét
meghatározza.
204e. cikk
Odaítélési eljárás
(1)          A hozzájárulás iránti kérelmeket
írásban és adott esetben biztonságos elektronikus formátumban kell benyújtani.
(2)          Nem ítélhető oda hozzájárulás
azon kérelmezők részére, akik az odaítélési eljárás idején a 106. cikk (1)
bekezdésében, a 107. cikkben és a 109. cikk (1) bekezdésének a) pontjában
említett helyzetek egyikében vannak, és azok számára, akiket a kizárt
kérelmezőket tartalmazó, 108. cikkben említett központi adatbázisban
tartanak nyilván.
(3)          A kérelmezőknek igazolniuk
kell, hogy a (2) bekezdésben említett helyzetek egyike sem vonatkozik rájuk.
(4)          A hozzájárulások odaítélésére a
hozzájárulás-igénylési felhívásban meghatározottaknak megfelelően
hozzájárulási megállapodás vagy határozat útján kerül sor.
(5)          Az engedélyezésre jogosult
tisztviselőt egy bizottság segítheti az értékelésben és a hozzájárulási
határozat meghozatalában. Az engedélyezésre jogosult tisztviselő
megállapítja az említett bizottság összetételére, kinevezésére és
működésére vonatkozó szabályokat, valamint az összeférhetetlenség megelőzésére
vonatkozó szabályokat.
204f. cikk
Értékelési eljárás
(1)          A kérelmeket a(z) …/…/EU rendeletben
meghatározott odaítélési feltételek alapján kell kiválasztani a jogosultsági és
kizárási feltételek tiszteletben tartásával.
(2)          A jogosultsági feltételek határozzák
meg azokat a feltételeket, amelyek alapján a kérelmező a(z) …./…/EU
rendeletben meghatározott szabályoknak megfelelően hozzájárulást kaphat.
(3)          Az illetékes engedélyezésre jogosult
tisztviselő kérelemre vonatkozó határozata legalább az alábbi
információkat tünteti fel:
a)      a hozzájárulás tárgya és teljes összege;
b)      a kiválasztott kérelmezők neve és az
elfogadott összegek;
c)      az elutasított kérelmezők neve és az
elutasítás oka.
(4)          Az illetékes engedélyezésre jogosult
tisztviselő írásban tájékoztatja a kérelmezőket a kérelmükre
vonatkozó döntésről. Amennyiben a hozzájárulás iránti kérelmet
elutasítják, illetve a kért összegek egy részét vagy egészét nem ítélik oda, az
engedélyezésre jogosult tisztviselő közli a kérelem elutasításának vagy a
kért összegek oda nem ítélésének indokait hivatkozással különösen az (1) és (2)
bekezdésben említett jogosultsági és odaítélési feltételekre.
204g. cikk
A hozzájárulások formája
(1)          A hozzájárulások a következő
formákat ölthetik:
a)      a ténylegesen felmerült kiadások bizonyos
arányának visszatérítése;
b)      egységköltségek alapján történő
visszatérítés;
c)      egyösszegű átalányok;
d)      átalányfinanszírozás;
e)      az a)–d) pontokban említettek
kombinációja.
(2)          Csak azokat a kiadásokat lehet
visszatéríteni, amelyek a hozzájárulás-igénylési felhívásban meghatározott
feltételeket teljesítő kiadások, és amelyek nem a kérelem benyújtása
előtti időpontban merültek fel.
204h. cikk
A hozzájárulásra vonatkozó szabályok
(1)          Az egyösszegű átalányok az
európai politikai párt egyedi tevékenységének folytatásához szükséges bizonyos
kiadásokat fedezik. Az egyösszegű átalányok csak a hozzájárulások egyéb
formáival együtt alkalmazandók.
(2)          Egységköltség alapú finanszírozás
esetében a visszatéríthető kiadások összes vagy bizonyos kategóriáira
egységenként előre egyértelműen meghatározott összeget alkalmaznak.
(3)          Átalányfinanszírozás esetében a
visszatéríthető kiadások bizonyos kategóriáira előre
egyértelműen meghatározott százalékos rátát alkalmaznak.
(4)          Amennyiben egyösszegű
átalányok, átalányfinanszírozás és egységköltségek alkalmazására kerül sor,
azokat a hozzájárulás-igénylési felhívásban meg kell határozni. A hozzájárulási
megállapodásnak vagy határozatnak olyan rendelkezéseket kell tartalmaznia,
amelyek lehetővé teszik, annak ellenőrzését, hogy betartották az egyösszegű
átalányok, az átalányfinanszírozás vagy az egységköltség alapú finanszírozás
odaítélésére vonatkozó feltételeket.
204i. cikk
Előfinanszírozás
A hozzájárulások kifizetésére egyszeri, 100%-os
előfinanszírozási formában kerül sor, kivéve ha az engedélyezésre jogosult
tisztviselő megfelelően indokolt esetben másképpen határoz.
204j. cikk
Biztosítékok
Az illetékes engedélyezésre jogosult
tisztviselő – amennyiben indokoltnak és arányosnak tartja – eseti alapon
és kockázatelemzés elvégzését követően előzetes biztosítéknyújtást
követelhet az európai politikai párttól, az előfinanszírozással
kapcsolatos pénzügyi kockázatok korlátozása érdekében, csakis akkor, ha a
kockázatértékelés alapján a politikai pártot az a közvetlen veszély fenyegeti,
hogy a 106. cikk (1) bekezdésének a) és d) pontjában leírt helyzet
valamelyikébe kerül, vagy ha az Európai Parlament hivatalosan adminisztratív
eljárást kezdeményezett, amelynek eredményeként a pártot törölhetik a
nyilvántartásból és/vagy visszavonják a pártnak ítélt hozzájárulást.
A vissza nem térítendő támogatások
előfinanszírozási garanciájáról szóló 134. cikkben foglalt rendelkezések
értelemszerűen alkalmazandók azokra a biztosítékokra, amelyekre a fenti
bekezdésben felsorolt helyzetekben lehet szükség az európai politikai pártoknak
történő előfinanszírozási kifizetések esetében.
204k. cikk
A hozzájárulások felhasználása
(1)          A hozzájárulásokat a 204b. cikknek
megfelelően kell felhasználni.
(2)          A hozzájárulás azon részeiből,
amelyeket nem használtak fel abban a pénzügyi évben, amelyre a hozzájárulást
nyújtották, bármely olyan visszatéríthető kiadás finanszírozható, amely az
n+2. év december 31-ig merül fel. A hozzájárulás fennmaradó részét,
amelyet az n+2. évi határidőn belül nem használtak fel, az
első rész 5. fejezetének megfelelően vissza kell fizettetni.
(3)          Az európai politikai pártok
tiszteletben tartják a(z) xx/xxxx rendeletben meghatározott legmagasabb
társfinanszírozási arányt. Az előző két évről fennmaradó
hozzájárulások összegét nem lehet azon rész finanszírozására fordítani, amelyet
az európai politikai pártoknak saját forrásból kell finanszírozniuk.
(4)          Az európai politikai pártoknak
először azokat a forrásokat kell felhasználniuk, amelyeket a hozzájárulás
folyósításának pénzügyi évén belül nem használtak fel, mielőtt
felhasználnák az említett évet követően odaítélt hozzájárulásokat.
(5)          Az előfinanszírozási
kifizetések után keletkező kamatok az uniós hozzájárulás részének
tekintendők.
204l. cikk
Jelentéstétel a hozzájárulások felhasználásáról
A hozzájárulás-igénylési felhívásban
meghatározott feltételek és határidők szerint az európai politikai párt
jóváhagyásra benyújtja az engedélyezésre jogosult tisztviselőnek a
hozzájárulás felhasználásáról és annak elszámolásáról szóló zárójelentést.
Az engedélyezésre jogosult tisztviselő a 66.
cikk (9) bekezdésében említett éves tevékenységi jelentését az első
bekezdésben említett zárójelentés és elszámolások alapján készíti el. Az
engedélyezésre jogosult tisztviselő jelentése elkészítéséhez más igazoló
okmányokat is felhasználhat.
204m. cikk
Az egyenleg kifizetése
(1)          A hozzájárulás összege csak akkor
válik véglegessé, miután az engedélyezésre jogosult tisztviselő elfogadta
a 204l. cikkben említett zárójelentést és elszámolásokat. A jelentés és az
elszámolás elfogadása nem zárja ki az Európai Parlament későbbi
vizsgálatait.
(2)          Az előfinanszírozásból el nem
költött összeg egészen addig nem végleges, amíg az európai politikai párt a
hozzájárulás-igénylési felhívásban meghatározott feltételeknek megfelelő,
visszatéríthető kiadások kifizetésére nem használja fel.
(3)          Amennyiben az európai politikai párt
a hozzájárulás felhasználásához kapcsolódó kötelezettségeinek nem tesz eleget,
foganatosítani kell a hozzájárulások felfüggesztését, csökkentését vagy
megszüntetését, miután az európai politikai párt lehetőséget kapott
észrevételei benyújtására.
(4)          Az engedélyezésre jogosult
tisztviselő az egyenleg kifizetése előtt megvizsgálja, hogy az
európai politikai párt a(z) …/…/EU rendelet 6. cikkében említett
nyilvántartásban még mindig szerepel-e, továbbá nem alkalmazták-e rá az
említett rendelet 22. cikkében megállapított szankciók valamelyikét a kifizetés
időpontja és a hozzájárulás folyósítása pénzügyi évének vége között.
(5)          Amennyiben az európai politikai párt
már nem szerepel a szóban forgó …/…./EU rendelet 6. cikkében szereplő
nyilvántartásban vagy az említett rendelet 22. cikkében leírt szankciók
valamelyikét alkalmazták rá, az illetékes engedélyezésre jogosult
tisztviselő felfüggesztheti, csökkentheti vagy megszüntetheti a hozzájárulásokat,
és visszafizettetheti a hozzájárulási megállapodás vagy határozat szerint
jogtalanul kifizetett összegeket a hozzájárulás felhasználásával kapcsolatos
hibák, szabálytalanságok, csalás vagy más kötelezettségszegés súlyossága
szerint, miután az európai politikai párt lehetőséget kapott észrevételei
benyújtására.
204n. cikk
Ellenőrzés és szankciók
(1)          Minden hozzájárulási megállapodásnak
vagy határozatnak kifejezetten az Európai Parlamentet, az Európai Csalás Elleni
Hivatalt és a Számvevőszéket kell megjelölnie minden – az uniós
forrásokból részesülő – európai politikai párt, vállalkozó és alvállalkozó
feletti, a dokumentumok alapján és helyszínen történő ellenőrzési
hatáskör gyakorlására.
(2)          Az engedélyezésre jogosult
tisztviselő hatékony, arányos és visszatartó erejű közigazgatási és
pénzügyi szankciókkal sújthatja a kérelmezőket, e rendelet 109. cikkével
összhangban és a(z) …/…/EU rendelet 22. cikke (7) bekezdésének sérelme nélkül.
(3)          A (2) bekezdésben említett
szankciókkal sújthatók azok az európai politikai pártok is, amelyek a
hozzájárulás iránti kérelem benyújtása idején, vagy miután megkapták a
hozzájárulást, hamis nyilatkozatot tettek az engedélyező tisztviselő
által kért adatok benyújtása során, illetve elmulasztották a kért adatok
benyújtását.
204o. cikk
Nyilvántartások megőrzése
(1)          Az európai politikai pártok a 204l.
cikkben említett, a hozzájárulások felhasználásáról és annak elszámolásáról
szóló zárójelentés benyújtását követően öt évig megőrzik a
nyilvántartásokat, a bizonylatokat, és a hozzájárulásra vonatkozó egyéb
nyilvántartásokat.
(2)          Az ellenőrzésekkel,
fellebbezésekkel, jogvitákkal vagy igényrendezéssel kapcsolatos
nyilvántartásokat az ezen ellenőrzések, fellebbezések, jogviták vagy
igényrendezések lezárultáig kell megőrizni.
___________________
(*)     HL […]
”
(2)          A
121. cikk (2) bekezdése a következő j) ponttal egészül ki:
„(j) a második rész VIII. címében említett,
európai politikai pártoknak juttatott hozzájárulások.”
(3)          A
125. cikk (3) bekezdésének második albekezdését és a 125. cikk (6) bekezdését
el kell hagyni.
2. cikk
Ez a rendelet az Európai Unió Hivatalos
Lapjában való kihirdetését követő huszadik napon lép hatályba.
Ez a rendelet teljes egészében kötelező
és közvetlenül alkalmazandó valamennyi tagállamban.
Kelt Brüsszelben, 
Az Európai Parlament részéről                     a
Tanács részéről
                                                                       
az elnök                                                          az
elnök
[1]               Az Európai Parlament és a Tanács 2004/2003/EK rendelete
(2003. november 4.) az európai szintű politikai pártokra irányadó
előírásokról és finanszírozásuk szabályairól (HL L 297., 2003.11.15., 1.
o.).
[2]               COM(499)2012 final, 2012.9.12.
[3]               Az Európai Parlament és a Tanács 966/2012/EU, Euratom
rendelete (2012. október 25.) az Unió általános költségvetésére alkalmazandó
pénzügyi szabályokról és az 1605/2002/EK, Euratom tanácsi rendelet hatályon
kívül helyezéséről (HL L 298., 2012.10.26., 1. o.).
[4]               Az
európai szintű politikai pártokra irányadó előírásokról és
finanszírozásuk szabályairól szóló 2004/2003/EK rendeletet alkalmazásáról,
(2011. március 15.) – (2010/2201 INI).
[5]               Az 1605/2002/EK rendelet (2002.
június 25.) (HL L 248., 2002.9.16., 1. o.).
[6]               A
Bizottság munkadokumentuma a költségvetési rendeletnek az európai politikai
pártok finanszírozásáról szóló új címet bevezető módosítására irányuló
javaslat előkészítéséről, COM (2012) 500 final, 2012.9.19.
[7]                      HL
[…], […], […] o.
[8]               HL L 297., 2003.11.15., 1. o.
[9]               2010/2201(INI).
[10]             HL L ….:
[11]             HL L 298., 2012.10.26., 1. o.